作者：赵时奚
词牌/韵律：多丽

paragraphs: 敛吴云，翠奁推上红晴。
渺澄流、鳞光寒碎，远峰螺绀低凝。
杏香引、画船影湿，柳阴趁、骄马蹄轻。
桥限宽平，堤横南北，去来人入绣围行。
渐际晚，梅妆游困，十里曳歌声。
苍烟润，飞鸦妒春，一梦催醒。
认名园、当时宴幸，缆痕犹在危亭。
露花浓、静迎直砌，雾藓冷、淡护飞甍。
几对东风，留连丽景，年□□老越山青。
夜深月、照人依旧，何处最关情。
欢娱地，星移世换，客恨还盈。